আবদুস সাত্তার তাঁর একটি সাক্ষাৎকারে অকপটে স্বীকার করে বলেছেন, ‘‘আমাকে সবচেয়ে বেশি প্রভাবান্বিত করেছে পবিত্র কুরআন।’’ আর এই কারণেই আমরা আবদুস সাত্তারের কাব্যভাষায় একটি স্বতন্ত্র কণ্ঠস্বর লক্ষ্য করি। অনেকেই প্রগতিশীলতাকে ধারণ করতে চান ‘ধর্মহীনতার’ খোলসে। তাদের ধারণা ‘ধর্মের আশ্রয়ে আর যাই হোক কবিতা হবে না। ধর্ম কবিতাকে কষ্ট করে, পঙ্গু করে।’ … তাদের এই ধারণা যে কতটা ভ্রান্ত এবং হাস্যকর তা আর বলার অপেক্ষা রাখে না। এ সম্পর্কে আবদুস সাত্তারের বক্তব্য ছিল স্পষ্ট। তিনি বলতেন : ‘‘আমরা যেখানে শতকরা প্রায় নববই ভাগই গোসল সেরে অজু করে নামায শেষে মুনাজাতে ব্রতী এবং মৃত্যুর পর ‘ইন্না লিল্লাহি ওয়া ইন্না ইলাইহি রাজিউন’ বলে কাফন শেষে জানাযা সমাপ্ত করে দাফন করতে প্রয়াসী- অতঃপর ফাতেহাখানি কুলখানি করতে উদ্যত সেখানেই আমাদের স্বাতন্ত্র্য এবং এই স্বাতন্ত্র্যই থাকবে আমাদের জীবনে, সাহিত্যে ও ভাষায়।’’